Kritieke motorfietsryer per helikopter na hospitaal gehaasArgieffoto Twee motorfietsryers is beseer in ŉ ongeluk op Bridgeweg in Westonaria. Een beseerde moes per mediese helikopter na ŉ hospitaal gehaas word vir noodbehandeling. Werner Vermaak, woordvoerder van ER24, het gesê die ongeluk het Saterdagmiddag plaasgevind. Volgens Vermaak is die een motorfietsbestuurder kritiek beseer tydens die voorval. “Paramedici het omstreeks 14:30 by die toneel opgedaag en ŉ man en vrou met verskeie beserings aangetref,” het Vermaak gesê. “Die man was in ŉ kritieke toestand, en die mediese helikopter is ontbied om hom na ŉ hospitaal te haas,” het Vermaak gesê. Volgens hom is die vrou op die toneel behandel en gestabiliseer en daarna na ŉ hospitaal vervoer. Die omstandighede rondom die voorval is nog nie bekend nie.